Esitys: Bussilippujen hintoihin isot korotukset – Kaupungin säästöt rokottavat nyt asiakkaiden kukkaroa

Petteri Mäkinen

Tampereen kaupunkiseudun joukkoliikennelautakunta päättää ensi keskiviikkona vuoden 2019 lippujen hinnoista.

Esityksessä on huomioitu kaupunginvaltuuston hyväksymä talouden tasapainottamisohjelma sekä kaupunginhallituksen lautakunnalle kohdistamat talouden tasapainottamistoimenpiteet, jotka pienentävät Tampereen kaupungin joukkoliikennetukea noin 10 prosenttia.

Käytännössä joukkoliikennetuen leikkaus kompensoidaan asiakasmaksujen korotuksilla, koska kasvavassa kaupungissa joukkoliikennepalveluiden kysyntä kasvaa, ja siihen on vastattava lisäämällä tarjontaa. Kasvavien alueiden lisätarjonta toteutetaan vähentämällä liikennettä vähäisemmän kysynnän alueilta ja ajan-kohtina. Joukkoliikenteen hoidon kustannukset nousevat vuonna 2019 noin 2 prosenttia eli 1,2 miljoonaa euroa. Hintojen korotustarve on keskimäärin 5,5 prosenttia.

Esimerkiksi aikuisten kertalippu kahdella vyöhykkeellä käteisellä maksettuna maksaisi 3,50 euroa nykyisen 3,00 euron sijaan. Arvolipulla maksettuna matka kallistuu 1,88:sta 1,98:aan. 30 vuorokauden kuukausilippu kahdella vyöhykkeellä kallistuisi 51 eurosta 53 euroon, vuosilippu taas 360 eurosta 380 euroon. Kahden vyöhykkeen alueelle myytävään 90 vrk:n kausilippuun esitetään 6 euron korotusta.

Kahden vyöhykkeen arvolippuja arvolippuja esitetään korotettavaksi ikäryhmästä riippuen 5,1–5,3 prosenttia; 3-6 vyöhykettä sisältävien arvolippujen hintaa ei muuteta.

Senioreiden (65 vuotta täyttäneet) arvolipun keskipäivän (klo 9-14) hinnan alennus on tällä hetkellä 50 %. Nyt esitetään, että senioreiden keskipäivän hintaa korotetaan 2 vyöhykkeen matkoilla vastaavasti kuin muun ajan matkustuksen hintaa eli 10 sentillä.

Aikuisten ikäryhmän kertalippuun esitetään kaikille vyöhykkeille 50 sentin korotusta. Myös käteisellä maksettavaan yölisään esitetään 50 sentin korotusta. Arvolipulla maksettavan yölisän hintaan ei esitetä muutosta.

Vuorokausilippuihin ja Nysse+VR 30 pv -lipputuotteisiin ei esitetä muutosta. Arvolipun hintaan sidottuja koululais- ja ryhmälippuja korotetaan arvolipun korotusta vastaavasti.